CELEX: 
Language: ro
Date: 2017-08-28 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2017/565 în ceea ce privește precizarea definiției operatorilor independenți în sensul Directivei 2014/65/UE

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Directiva 2014/65/UE („MiFID II”) a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE
                  1
                urmează să se aplice de la 3 ianuarie 2018 și să înlocuiască, împreună cu Regulamentul (UE) nr. 600/2014
                  2
                (MiFIR), Directiva 2004/39/CE
                  3
               . MiFID II și MiFIR stabilesc un cadru juridic armonizat și actualizat care reglementează cerințele aplicabile firmelor de investiții, piețelor reglementate, furnizorilor de servicii de raportare de date, precum și firmelor din țări terțe care furnizează servicii de investiții sau desfășoară activități de investiții în Uniune.
            
            
               MiFID II și MiFIR vizează sporirea eficienței, a rezilienței și a integrității piețelor financiare, în special prin:
            
            
               1.obținerea unui grad mai mare de transparență: introducerea unui regim de transparență înainte și după tranzacționare în cazul valorilor mobiliare care nu sunt capitaluri proprii și consolidarea și extinderea regimului existent de transparență în cazul tranzacțiilor cu titluri de capital;
            
            
               2.creșterea volumului de tranzacții desfășurate în locuri reglementate: crearea unei noi categorii de platforme pentru tranzacționarea instrumentelor financiare derivate și a obligațiunilor – sistemele organizate de tranzacționare – și introducerea unei obligații de tranzacționare a acțiunilor în locuri reglementate, precum și instituirea unei demarcări clare între locurile de executare bilaterale și cele multilaterale.
            
            
               Având în vedere inițiativele legate de industria presupusă emergentă, care se bazează pe ambiguitatea conceptului de „tranzacționare pe cont propriu în executarea ordinelor clienților” ce definește activitatea operatorilor independenți, este necesar să se detalieze definiția conceptului de „operator independent”, pentru a putea aborda aceste evoluții ale pieței și a limita riscul de eludare a MiFID II. 
            
            
               Prezentul regulament delegat al Comisiei se bazează pe împuternicirea prevăzută la articolul 4 alineatul (2) din Directiva 2014/65/UE, care acordă Comisiei competența de a adopta acte delegate pentru a specifica anumite elemente tehnice ale definițiilor prevăzute la articolul 4 alineatul (1) din Directiva 2014/65/UE, pentru a le adapta în funcție de evoluțiile pieței, progresele tehnologice și experiența legată de comportamentele interzise în temeiul Regulamentul (UE) nr. 596/2014
                  4
                și pentru a asigura aplicarea uniformă a Directivei 2014/65/UE. Întrucât conceptul de „operator independent” este definit la articolul 4 alineatul (1) punctul 20 din Directiva 2014/65/UE și explicat mai în detaliu în Regulamentul delegat (UE) 2017/565 al Comisiei de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate
                  5
               , prezentul regulament delegat al Comisiei modifică Regulamentul delegat (UE) 2017/565 al Comisiei.
            
            
               Prezentul regulament delegat al Comisiei nu a fost precedat de o evaluare a impactului, întrucât nu are drept consecință și nici nu vizează modificarea cerințelor de reglementare pentru firmele de investiții, ci doar clarifică sfera exactă a definiției „operatorilor independenți”, pentru a asigura aplicarea uniformă a acestui concept și a evita eludarea reglementărilor aferente. 
            
            
               2.CONSULTĂRI PREALABILE ADOPTĂRII ACTULUI
            
            
               În cursul anului 2016 și în prima jumătate a anului 2017, serviciile Comisiei au avut numeroase întâlniri cu o serie de părți interesate pentru a discuta prezenta măsură. Comisia a purtat, de asemenea, schimburi extinse de opinii cu membri ai Comisiei pentru afaceri economice și monetare a Parlamentului European și a desfășurat consultări cu Grupul de experți al Comitetului european pentru valori mobiliare, în cursul cărora prezentul act delegat a fost analizat de experți din statele membre, cu implicarea observatorilor din cadrul Parlamentului European, al Consiliului, al Băncii Centrale Europene și al Autorității Europene pentru Valori Mobiliare și Piețe (ESMA). Proiectul de act delegat a fost publicat în vederea unei consultări de feedback cu durata de 4 săptămâni, care s-a încheiat la 18 iulie 2017. Cu ocazia consultării publice, s-au exprimat preocupări cu privire la gestionarea prudențială a riscurilor prin intermediul tranzacțiilor intragrup. Pentru a răspunde acestor preocupări, a fost adăugat un considerent nou, iar articolul 16a a fost modificat astfel încât să precizeze care dispozitive de corelare sunt considerate drept tranzacționare pe cont propriu.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat conține o dispoziție operațională care prevede specificații tehnice suplimentare privind un element al definiției conceptului de „operator independent”, astfel cum este prevăzută la articolul 4 alineatul (1) punctul 20 din Directiva 2014/65/UE. Prezentul regulament delegat al Comisiei modifică Regulamentul delegat (UE) 2017/565 al Comisiei.
            
            
               Pentru a asigura buna punere în aplicare a Regulamentului delegat (UE) 2017/565 al Comisiei, este necesar ca prezentul regulament delegat de modificare al Comisiei să intre în vigoare în regim de urgență.
            
            
               REGULAMENTUL DELEGAT (UE) …/… AL COMISIEI
            
            
               din 28.8.2017
            
            
               de modificare a Regulamentului delegat (UE) 2017/565 în ceea ce privește precizarea definiției operatorilor independenți în sensul Directivei 2014/65/UE
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Directiva 2014/65/UE a Parlamentului European și a Consiliului din 15 mai 2015 privind piețele instrumentelor financiare și de modificare a Directivei 2002/92/CE și a Directivei 2011/61/UE
                  6
               , în special articolul 4 alineatul (2),
            
            
               întrucât:
            
            
               (1)Pentru a asigura și mai mult aplicarea obiectivă și efectivă în Uniune a definiției operatorilor independenți, astfel cum este prevăzută la articolul 4 alineatul (1) punctul 20 din Directiva 2014/65/UE, ar trebui oferite precizări suplimentare cu privire la evoluțiile tehnologice recente survenite pe piețele valorilor mobiliare în ceea ce privește dispozitivele de corelare la care pot participa firmele de investiții.
            
            
               (2)Evoluțiile tehnologice de pe piețele valorilor mobiliare au condus la apariția unor rețele de comunicații electronice care permit stabilirea de legături între mai multe firme de investiții care intenționează să acționeze sub denumirea de operatori independenți în raport cu alți furnizori de lichiditate care utilizează tehnici de tranzacționare algoritmică de mare frecvență. Aceste evoluții riscă să submineze demarcarea clară dintre tranzacționarea bilaterală pe cont propriu în executarea ordinelor clienților și tranzacționarea multilaterală prevăzută de Regulamentul delegat (UE) 2017/565. Prin urmare, având în vedere respectivele evoluții tehnologice și ale pieței, este necesar să se specifice că un operator independent nu este autorizat să desfășoare în mod regulat activități de corelare internă sau externă a tranzacțiilor prin cumpărări și vânzări simultane pe cont propriu sau prin alte tipuri de tranzacții „back­to-back” - care nu implică de facto asumarea niciunui risc - cu un anumit instrument financiar, în afara unui loc de tranzacționare.
            
            
               (3)În măsura în care gestionarea centralizată a riscurilor în cadrul unui grup presupune, în general, transferul riscurilor acumulate de o firmă de investiții ca urmare a tranzacțiilor cu părți terțe către o entitate din cadrul aceluiași grup care nu are capacitatea de a furniza cotații, alte informații cu privire la interese de tranzacționare sau de a respinge ori de a modifica aceste tranzacții, transferurile respective ar trebui să fie considerate în continuare drept tranzacționare pe cont propriu în cazul în care sunt efectuate numai cu scopul de a centraliza gestionarea riscurilor grupului.
            
            
               (4)Din motive de claritate și de securitate juridică, formularea privind data de la care se aplică Regulamentul delegat (UE) 2017/565 ar trebui aliniată cu formularea privind data aplicării Directivei 2014/65/UE.
            
            
               (5)Pentru a asigura buna funcționare a piețelor financiare, este necesar ca prezentul regulament să intre în vigoare în regim de urgență.
            
            
               (6)Măsurile prevăzute de prezentul regulament sunt conforme cu avizul Grupului de experți al Comitetului european pentru valori mobiliare,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul delegat (UE) 2017/565 se modifică după cum urmează:
            
            
               (1)
                     se introduce următorul articol 16a:
            
            
               „Articolul 16a
            
            
               Participarea la dispozitive de corelare
            
            
               Nu se consideră că o firmă de investiții tranzacționează pe cont propriu în sensul articolului 4 alineatul (1) punctul 20 din Directiva 2014/65/UE în cazul în care respectiva firmă de investiții participă la dispozitive de corelare, instituite cu entități din afara propriului său grup, al căror scop sau consecință este realizarea de tranzacții „back-to-back”, care nu implică de facto asumarea niciunui risc, cu un anumit instrument financiar, în afara unui loc de tranzacționare”.
            
            
               (2)la articolul 91, al doilea paragraf se înlocuiește cu următorul text:
            
            
               „Se aplică de la 3 ianuarie 2018.”.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
         
         
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 28.8.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  JO L 173, 12.6.2014, p. 349.
               
               
                  
                     (2)
                  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
               
               
                  
                     (3)
                  Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, 30.4.2004, p. 1).
               
               
                  
                     (4)
                  Regulamentul (UE) nr. 596/2014 al Parlamentului European și al Consiliului privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
               
               
                  
                     (5)
                  JO L 87, 31.3.2017, p. 1.
               
               
                  
                     (6)
                  JO L 173, 12.6.2014, p. 349.